Anni-Frid Lyngstad

**Anni-Frid Synni Reuss**, kjend som **Anni-Frid Lyngstad** og **Frida Lyngstad**, () er ein svensk songar, prinsesse av Reuss og grevinne av Plauen. Ho er dotter av tyske Alfred Haase og norske Synni Lyngstad. Anni-Frid voks opp i Torshälla i Sverige. Ho er mest kjend som medlem av musikkgruppa ABBA. 

## Bakgrunn og oppvekst
Far hennar var tysk soldat i Noreg under andre verdskrigen. Mor hennar flytta til Sverige rett etter krigen, men døydde få år etter. Anni-Frid voks opp hjå mormora i Sverige. Anni-Frid Lyngstad byrja å syngja allereie som barn. Det var mormora som oppmuntra henne til å syngja. Som 11-åring song ho for første gong på ei opa tilstelling. I 13-årsalderen song ho i ymse danseband. Ho måtte lyga på alderen, i og med at ho var tre år under den tillatne aldersgrensa. Anni-Frid byrja seinare å syngja i ei stor musikkgruppe, der det meste av songmaterialet grensa til jazz. Saman med Ragnar Fredriksson skipa ho gruppa *Anni Frid Four*. Ragnar og Anni-Frid vart eit par. Dei gifta seg i 1964 og fekk to barn.

I 1967 stilte ho opp i ein talentkonkuranse med låten «En ledig dag» og vann. Fyrstepremien var å få opptre i fjernsynsprogrammet Hylands hörna (i spesialsendinga i samband med omlegginga til høgrekøyring i Sverige). Same året slo ho gjennom og turnerte seinare med Charlie Norman, Lasse Berghagen og Lasse Lönndahl. *En Ledig Dag* vart også singeldebuten hennar hjå EMI. Anni-Frid medverka i den svenske finalen i Melodi Grand Prix 1969 med «Härlig är vår jord». Det enda med fjerdeplass.

Anni-Frid og Benny møttest då dei begge var ute og turnerte på ulike nattklubbar. Anni-Frid turnerte med pianisten Charlie Norman, og Benny med Hep Stars. Etter ei stund forlova dei seg og dei var gifte med einannan 1978-1981. 

I 1976 hadde ho stor solosuksess på Svensktoppen med den svenskspråklege versjonen av ABBAs låt *Fernando*, og plata låg heile 10 veker på rad på fyrsteplassen.

Etter ABBA-tida har Anni-Frid Lyngstad gjeve ut soloplater som *Something's Going On* (1982), *Shine* (1984) og *Djupa Andetag* (1996). Den største suksessen var «I Know There's Something Going On» og duetten «Så länge vi har varann» som ho og Mauro Socco spelte inn.

## Giftarmål
Anni-Frid Lyngstad gifta seg den 3. april 1964 med Ragnar Fredriksson, som ho seinare vart skild frå. 

Ho gifta seg den 6. oktober 1978 med Benny Andersson. Dei vart skilde i 1981.

Lyngstad er busett i Sveits. Den 26. august 1992 gifta ho seg med Ruzzo Reuss og fekk tittelen *Prinzessin Reuss Gräfin von Plauen*. Han døydde den 29. oktober 1999. 

## Diskografi
Album:
* *Frida (1971)*
* *Min egen stad (1972)*
* *Frida ensam (1975)*
* *Something's going on (1982)*
* *Shine (1984)*
* *Djupa andetag (1996)*

Singlar:
* *En ledig dag (1967)*
* *Din (1967)*
* *Simsalabim (1968)*
* *Mycket kär (1968)*
* *Härlig är vår jord (1969)*
* *Så synd du måste gå (1969)*
* *Peter Pan (1969)*
* *Där du går lämnar kärleken spår (1970)*
* *En liten sång om kärlek (1971)*
* *En kväll om sommarn (1971)* - saman med Lars Berghagen
* *Min egen stad (1971)*
* *Vi är alla barn i början (1972)*
* *Man vill ju leva lite dessemellan (1972)*
* *Fernando (1975)*
* *I know there's something going on (1982)*
* *To turn the stone (1983)*
* *Here we'll stay (1983)*
* *Time (1983)* - saman med B.A. Robertson
* *Shine (1984)*
* *Come to me (1984)*
* *Så länge vi har varann (1987)* - saman med Ratata
* *Änglamark (1992)* (Artister för Miljö)
* *Även en blomma (1996)*
* *Ögonen (1996)*
* *Alla mina bästa år (1997)* - saman med Marie Fredriksson